Eerste skooldagfoto: Só lyk ons wennertjieD’Neil Lassen van die Windhoek Afrikaanse Privaatskool. (Foto: Verskaf) Om vir die eerste keer skool toe te gaan is ŉ groot mylpaal in elke kind se lewe. Daar is gewoonlik groot opwinding in die huis en die opgewonde haasbekkie én sy senuweeagtige ma is gewoonlik sommer al vroeg-vroeg uit die vere om aan te meld vir die eerste skooldag. Die skoolklere word die vorige aand al gestryk en netjies uitgelê en die skoolskoene word blink gepoets, al bly hulle soms agterweë omdat boetie of sussie besluit om sommer die eerste skooldag kaalvoet aan te durf. Marideen Lassen van Windhoek in Namibië vertel haar “kaalvoetklonkie”, die sesjarige D’Neil Lassen, het maar vir sy eerste skooldag gedwee sy skoolskoene vir die foto’s aangetrek. D’Neil is aangewys as Maroela Media se eerste skooldagfoto-wenner vir 2020. Hy het sy skoolloopbaan aan die Windhoek Afrikaanse Privaatskool begin. “Die eerste skooldag was vir hom ŉ heel nuwe ervaring, omdat hy gr. R in ŉ voorskool voltooi het. “Hy was die dag voor die skool begin het baie stil, asof hy geweet het hier kom ŉ ding, maar nie seker was wat presies aan die gebeur is nie,” vertel Lassen. “Hy was aanvanklik maar bietjie skaam omdat hy nie die maats en die juffrou geken het nie, maar hy het darem agterna vir my gesê dit was baie lekker. Hy het maats gemaak met die meisietjie wat langs hom sit en hulle het ŉ prentjie ingekleur, so die ys is toe op daardie manier gebreek.” Lassen sê sy het op die ingewing van die oomblik besluit om vir D’Neil in te skryf vir die kompetisie en het vir niemand daarvan vertel nie. “Toe ek die nuus kry dat hy gewen het, was hy buite besig om met ŉ maatjie te speel. Ek het hom geroep en hom vertel dat hy gewen het. Hy was uit sy vel uit!” sê sy. Lassen sê D’Neil, wat ŉ tienjarige sussie en ŉ driejarige boetie het, spaar tans vir ŉ nuwe fiets. “Sy fiets is stukkend en hy wil só graag ŉ nuwe een hê, so hy sal beslis die wengeld wegsit tot hy genoeg het vir sy fiets.” D’Neil wen ŉ kontantprys van R1 000.